|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2021*** |  |

Pesterzsébet, 2021. szeptember 26.

***Kreisz János, lelkész***

**Nincs emberem – van istenem**

**Lectio:**János 5; 1-9

***„Ezek után ünnepük volt a zsidóknak, és felment Jézus Jeruzsálembe. Jeruzsálemben a Juh-kapunál van egy medence, amelyet héberül Betesdának neveznek. Ennek öt oszlopcsarnoka van. A betegek, vakok, sánták, sorvadásosak tömege feküdt ezekben (és várták a víz megmozdulását. Mert az Úr angyala időnként leszállt a medencére, és felkavarta a vizet: aki elsőnek lépett bele a víz felkavarása után, egészséges lett, bármilyen betegségben is szenvedett).***

***Volt ott egy ember, aki harmincnyolc éve szenvedett betegségében. Amikor látta Jézus, hogy ott fekszik, és megtudta, hogy már milyen hosszú ideje, megkérdezte tőle: „Akarsz-e meggyógyulni?”***

***A beteg így válaszolt neki: „Uram, nincs emberem, hogy amint felkavarodik a víz, beemeljen a medencébe: amíg én megyek, más lép be előttem.”***

***Jézus azt mondta neki: „Kelj fel, vedd az ágyadat, és járj!***

***És azonnal egészséges lett ez az ember, felvette az ágyát, és járt. Aznap pedig szombat volt.”***

**Alapige:** János 5; 6b

*Jézus mondja:* ***„Akarsz-e meggyógyulni?”***

Kedves Testvérek! **Egy reménytelenül elárvult emberről, annak meggyógyításáról és helyreállításáról szól ez a történet.** Előttünk van egy, aki 38 esztendeje fekszik ott a gyógyító víz partján, de nem jut hozzá, mert nincs, aki besegítené a tóba alkalmas pillanatban. Jézus meglátja, megszólítja és egyetlen szavával meggyógyítja. **Megint egy csodálatos gyógyulás történik Jézus hatalma által.** Jézusnak egy csodálatos gyógyítása a sok közül, amit mindenképpen különlegessé tesz az, hogy a gyógyítást a lehető legrövidebb beszélgetés előzi meg.

Ahogyan hallottuk a lectioban: Jézus azt kérdezi, hogy *„Akarsz-e meggyógyulni?”* A válasz pedig rövid, csüggedt, elszomorító szinte kétségbeejtő: „*Uram, nincs emberem, hogy amint felkavarodik a víz, beemeljen a medencébe: amíg én megyek, más lép be előttem.”* Ezek után pedig Jézus ráparancsol, hogy „*Kelj fel, vedd az ágyadat és járj!”* Jézus ebben a gyógyításban ismét megmutatta isteni erejét és embereket mentő, üdvözítő akaratát.

**De én most mégsem erről a csodáról akarok beszélni.** A történetnek egy – a csoda mellett – jelentéktelennek tűnő üzenetéről szeretnék ma szólni. **Mégpedig arról, hogy Jézus ezt az embert nemcsak a betegségéből gyógyította meg, hanem a magányából is, a társtalanságából is, az egyedül létből.** Én úgy látom a mai Európát, és benne hazánkat, hogy rengeteg elárvult, magányos, megkeseredett ember él. **Mintha a prototípusa lenne ennek az embernek az élete, a mai társadalomra nézve. Mert nagyon is jól látszik ebben a történetben, hogy milyen nagy nyomorúság a magányosság, és hogy az egyetlen igazi, valóságos segítség: Jézus!** Így a mai istentiszteletünkön arra fogunk figyelni, hogy Jézus milyen módon szabadítja meg az embereket a magány börtönéből. Nézzük hát!

**Történetünk úgy kezdődik, hogy Jézus megy fel Jeruzsálembe, a sátoros ünnepre.** A főváros egyik bejárata – a Juh kapu – mellett közvetlenül, volt egy kis vízgyűjtő medence, amit Bethesdának, azaz „könyörület házának” neveztek. Ide mindenféle betegeket hoztak, hiszen időnként csoda történt. Ahogyan az Igében olvassuk: „*A betegek, vakok, sánták, sorvadásosak tömege feküdt ezekben és várták a víz megmozdulását. Mert az Úr angyala időnként leszállt a medencére, és felkavarta a vizet: aki elsőnek lépett bele a víz felkavarása után, egészséges lett, bármilyen betegségben is szenvedett.”* **Itt jön létre a találkozás, amit Jézus előre elkészített.**

Volt ott abban a tömegben egy ember, aki mind közül, - bár nyilván nem lehet rangsort felállítani – a legnyomorultabb volt. Egy harmincnyolc éve ott fekvő, magatehetetlen magányos ember. **Gondoljatok bele! Harmincnyolc év! Az egy emberöltőnyi idő és szenvedés.** Egy pillanatra azért itt álljunk meg. Nem lehet eléggé kihangsúlyozni, hogy micsoda megpróbáltatás lehetett ez számára! Gondolj a magad életére! Hány évet éltél idáig? Ha csak a magam életére gondolok, még tizenegy év hátra lenne a betegségből. **Nem tudjuk, hogy mennyi idős volt ez az ember, de annyi bizonyos, hogy életének nagyobbik részét ott töltötte betegen a Bethesda tavánál.** Döbbenetes. Jézus pedig pont ehhez az emberhez lép oda, és őt szólítja meg.

„*Akarsz-e meggyógyulni?”* – szól a kérdés Jézustól. Erre pedig érkezik a harmincnyolc éve beteg ember válasza: *„Nincs emberem!”* **Két rövid szócska, de micsoda mérhetetlen szenvedés van benne!** És micsoda ítélet ez az akkori egész társadalomra. 38 esztendő óta vár egy elnyomorodott ember arra, hogy valaki észrevegye, valaki lehajoljon hozzá, megfogja a kezét, szóba álljon vele. **Ott nyüzsögnek körülötte embertársai egy világváros egyik főbejárata körül, és senki sincs, aki őt felkarolná és az alkalmas pillanatban két méterrel arrébb tenné**. Nem sok kellene hozzá, hogy megoldódjék az élete problémája, csak egy ember, aki a kellő időben rá gondolna, de egész Jeruzsálemben nincs ilyen ember! **A 38 éve tartó betegség alatt ez az ember teljesen, egészen magára maradt.** *„Nincs emberem.”* - szakad ki belőle a fölgyülemlett keserűség, amint végre valaki megszólítja. Micsoda döbbenetes kép! Jézus megkérdezi tőle, hogy meg akar-e gyógyulni, és a válasz a keserűség: *nincs emberem!*

**Így magára maradni egy embernek, az egyik legembertelenebb dolog!** *„Nincs emberem”* **- ez majdnem annyi tesz mint, hogy** *„Nem vagyok ember!”* **Mert az igazi, a valóságos, a teljes emberi élet: az Istennel és a másik emberrel való közösségben lehetséges.** Hiszen Isten az embert a maga képére és hasonlatosságára teremtette. És ez azt is jelenti, hogy az ember nem egymagában, magányosan teljes ember, hanem a másik emberrel való közösségben. **Mert Isten sem magányos Isten, hanem három egy személyben, háromszor egy Isten: Atya, Fiú, Szentlélek Isten!** Az ember és másik ember, tehát az ember és embertársa hasonló módon összetartoznak egymással, mint Istenben az Atya-Fiú-Szentlélek. Ezért mondta Isten a Paradicsomban, hogy: ***„Nem jó az embernek egyedül lenni!”*** Nem magányra van teremtve az ember. Nem jó az embernek egyedül lenni! A másik ember döntő jelentőségű az embernek az ember mivoltára nézve.

**Az embertárs nélküli, a magányba árvult emberi sors fájdalma olyan nagy, hogy ebből a szempontból is indokolt a kérdés.** *„Akarsz-e meggyógyulni?”* **Tudniillik az ilyen magára maradottság, amikor valakinek ennyire** *„nincs embere”***, annyira reménytelenné, életunttá, elkeseredetté tesz, hogy egy idő után talán már nem is akar meggyógyulni.** Az ilyen lelkületből fakadhat az öngyilkosság. Bár a magányosság, az elszigeteltség, a társtalanság nem kifejezetten mai jelenség, de **a posztmodern élet eltömegesedésében egyre jobban elmagányosodik az ember**, elárvul a lélek. Mindig voltak magányos lelkek, meg nem értett próféták, zsenik, művészek, de a szomorú az, hogy a posztmodern életben, napjainkban az elmagányosodás egyre komolyabb problémává lesz. **Nem az olyan magányra gondolok most, ami jó, üdítő, pihentető** - mint például egy hegycsúcson való egyedüllétre, vagy egy folyóparton való magányos sétára -, **hanem arra a szomorú egyedüllétre, amiben egy ember a többi embertársa között élhet, és szenved.**

**Olvastam valahol egy történetet egy idős néniről, aki egy nagy bérházban lakott, magányosan, elhagyatottan. Naponta sok-sok ember ment el az ajtaja előtt. Egyszer valaki észrevette, hogy a néni ablakában hervadnak a virágok.** Lakatost hívtak, bementek és a nénit eszméletlen állapotban találták. **De hány ember marad így magára a bajban, elhagyottan, akire hervadó virágok nem hívják föl a figyelmet**. **És hány ember jár-kel közöttünk, mosolyog ránk, beszél velünk, akiről nem is tudjuk, hogy mennyire magára maradt a lelke!** Aki úgy érzi, mintha kivetett, mellőzött, elhanyagolt ember lenne, nincs senki, akinek kiönthetné a szívét, elmondhatná, ami nyomja**. Úgy érzi, nincs embere, aki megértené, aki igazán szeretné, aki törődne vele, aki megkérdezné, mi bántja.** Vagy úgy érzi, cserben hagyták, becsapták az emberek, kifosztották, mint azt az embert a jerikói úton az irgalmas samaritánus példázatában, és nincs, aki segítsen.

Szomorú, de így van, ez a lelki bezárkózás a másik elől, ez az izoláltság velejárója a modern élet eltömegesedési folyamatának. **Pedig soha nem éltünk egymáshoz olyan közel, szinte egymás hegyén-hátán, mint a mai modern életben.** A nagy panelházakban vékony falak választják el az egyik meg a másik emberi életet egymástól. **Egyik család plafonja a másik padlója.** Halljuk, hogy a másik ember miként éli hétköznapjait, mikor veszekednek, mikor ünnepelnek. **Tudjuk, mi történik a családjában, mi van a gyerekeivel.** **A lelki egyedüllét kínzó súlya alatt a modern ember hamar köt valamilyen kapcsolatot a másik emberrel, de ez a kapcsolat rendszerint rövid lejáratú és csak a felületen mozgó.** Igazi barátság helyett inkább csak haverság, cimboraság, igazi szerelem helyett inkább csak futó flört, igazi közeledés, igazi találkozás helyett inkább csak udvarias érdeklődés. **Ó, de rengeteg sok ember lelki nyomorúsága fejeződne ki, ha megfogalmazná, ebben a fájdalmas panaszban:** *„Uram, nincs emberem...”*

Ebből ered az is, amikor óriási kommentcsatákat olvashatunk a Facebookon, mert nincs senkijük, akivel megbeszélhetnék a problémájukat. **És így, személytelenül, ismeretlen levélíróként előmerészkednek a magányukból.** Sokkal-sokkal több magára maradt lélek van, mint amennyire gondolnánk, és sokkal közelebb vannak hozzánk, mint azt gondolnánk. Talán éppen egy ilyen elárvult lélekkel dolgozol együtt a hivatalban, vagy tanulsz az egyetemen, vagy talán épp ilyen valaki ül melletted most itt a templomban. Vagy talán éppen te magad vagy az az egyedül maradt lélek, akinek *„nincs embere”*?

**Kedves testvérek, ha van valaki, aki a mindenkitől való elhagyatottságnak a magányát, az egyedüllét teljes fájdalmát végigszenvedte, az maga Jézus!** Míg élt, gyógyított, tanított, még a legszűkebb tanítványi köre sem értette meg mindenben. Sőt a legtöbbször nem értették meg Őt. **Amikor legjobban áhítozott a Lelke a társra, a másik lélek közelségére, biztató szavára, tekintetére: a halálküzdelemben, magára maradt!** Egyedül gyötrődött a Gecsemáné kert sötét fái között az éjszakában. Egyedül maradt, amikor mindenki elfutott mellőle, aki szerette, becsülte, és csak olyanok maradtak mellette, akik bántották, gúnyolták, kínozták, gyötörték. **Amikor már igazán csak az Isten maradt a haldokló számára, akkor, abban a sötét órában még az Isten is elhagyta. Emberektől, Istentől elhagyatva, egy szál egyedül szállt le a pokolra! Még ilyen meg nem értett, magányos, árva lélek nem volt, és nem is lesz soha többé a világon!**

Kedves testvérek, én szinte természetesnek, **magától értetődőnek tartom, hogy az a Jézus ott, a Bethesda tavánál a sok beteg közül éppen ezt a magányos beteget választotta ki magának, a rengeteg beteg közül éppen ezt látja meg, aki teljesen egyedül van, elhagyatva, akinek nincs embere!** Így olvassuk: *„Amikor látta Jézus, hogy ott fekszik…”* 38 év óta senki sem látta, hogy ott fekszik. Átbotlottak rajta az emberek, mégsem látták meg. **Jézus éppen őt látta meg, és ezzel kezdődött meg az egyedüllétből való megszabadítása, az izoláltságból való kegyelmes kiemelése. Azzal, hogy meglátta Jézus!** Mert Jézus mindig az ilyen embert látja meg legelőször!

**Jézus nemcsak meglátta ezt az elhagyatott embert, hanem oda is ment hozzá, és beszélgetett vele.** És ekkor megoldódott ennek a szerencsétlennek minden baja. **Ennek az embernek az életébe - akihez soha nem jött a másik ember -, most belépett a nagy Másik, az Isten! Mert az ember egyedülvalóságának, magányosságának a legmélyebb oka nem is az, hogy nincs embere, hanem az, hogy Istene nincs! Ezért van az, hogy az egyedüllét, az elárvultság tulajdonképpen már meg is szűnik abban a pillanatban, amikor a nagy Másik, Isten belép az életünkbe.** Enélkül a Másik nélkül, Isten nélkül, mindig egyedül maradunk, akkor is, ha más emberek szimpátiája, ünneplése vagy őszinte részvéte vesz körül.

**A legmélyebb egyedüllét problémája máris megoldódik, amint valaki Jézusban Istennel találkozik. Akkor már nincs többé egyedül!** **Nincs embered, aki megértene, segítene? Nos, Isten Jézusban éppen ilyen emberré vált. Olyan emberré, Aki maga is éhezett, szomjúhozott, elfáradt, magányos volt a többi között, kitaszított, megvetett**. **És mindez azért, hogy többé senki ne mondhassa: nincs emberem! Nincs senkim! Van! Van Istened! Jézus a számodra is itt van! Egészen közel hozzád, Néki mindent elmondhatsz, ami csak a lelkeden van.** És bármikor, amikor csak akarod. Drága testvér, hidd el, tudom mert megtapasztaltam, Jézus érti a fájdalmadat! Érti a magányodat! Érti a bizonytalanságaidat! És bizonyos lehetsz abban, hogy szívesen, szeretettel fogad, megértően, türelmesen meghallgat. Sőt, abban is bizonyos lehetsz, hogy kezébe veszi a dolgodat, nyugodtan rábízhatod. **Próbáld csak meg, majd meglátod, hogy minden elhagyatottsági érzésed, árvaságod megszűnik!**

**De ez még nem minden! Jézus által nemcsak Istennel, hanem a másik emberrel is helyreáll a közösségünk. Krisztus révén nemcsak Istennel, hanem az embertársaimmal is újra kapcsolatba kerülök. Ha Jézus bejön az életünkbe, Ő sohasem jön egyedül.** **Hanem Vele együtt mindig kapunk másokat is, még pedig lelki testvéreket.** Az Ő testvéreit, azokat, akikről azt mondja, hogy ők az én családom. Akik teljesítik Isten akaratát. **Ez a meggyógyult beteg is, itt a történetben, akit azelőtt senki sem akart észrevenni, hamarosan az emberi érdeklődés, vitatkozás középpontjába kerül.** Most hirtelen meglátják mások is! Ha Jézus igazán bejön az életünkbe, Vele együtt jönnek az Ő tanítványai is, mint jó barátaink, testvéreink, meg mindenféle olyan nyomorultak, elhagyatottak is, akik mitőlünk várják a segítséget.

**Kedves testvérek, aki már találkozott Jézus Krisztussal, az nemcsak maga nincs többé egyedül, hanem másokat sem hagyhat soha egyedül.** Ez nem valamiféle kényszer, vagy nehéz parancs. Nem. Ennek a hála lesz a mozgatórugója! **Hogy meg fogod látni a nyomorultat, az elhagyottat, a magányost. Szelíden bíztatlak most arra, hogy próbáld meg fölvenni valakinek a gondját, egy elhagyatott öregnek vagy betegnek, vagy egy korodbéli társadnak: rögtön nem leszel egyedül többé!** Akivel igazán vele van Jézus, az soha nincs a másik ember nélkül!

Kedves Testvérek befejezem azzal, **hogy bár úgy tapasztalnánk meg a velünk lévő Jézus szeretetét, hogy általunk mások is megtapasztalhatnák Jézus segítségét. Bár úgy tapasztalnánk meg Jézus velünk-létét, hogy a körülöttünk élő emberek szívében ez a panasz, hogy** „*Nincs emberem!*” **- előbb-utóbb ilyen boldog ujjongássá válna:** „*Van Istenem!”*

Ámen!